b'\n_START_ARTICLE_\nSodni dan\n_START_PARAGRAPH_\nS\xc3\xb3dni dan ali d\xc3\xa1n posl\xc3\xa9dnje s\xc3\xb4dbe je v kr\xc5\xa1\xc4\x8danski in islamski eshatologiji dogodek, ko bo Bog ob koncu sveta presodil vse ljudi (takrat \xc5\xbeive in tudi \xc5\xbee mrtve) in jih razdelil na dve veliki skupini: slabe, ki bodo pogubljeni, in dobre, ki bodo zveli\xc4\x8dani.\n_START_SECTION_\nSodni dan v kr\xc5\xa1\xc4\x8danstvu\n_START_PARAGRAPH_\nV sodni dan veruje velika ve\xc4\x8dina kristjanov. Poslednja sodba je omenjena tudi v nicejsko-carigrajski veroizpovedi, ki jo priznava velika ve\xc4\x8dina kristjanov.  _NEWLINE_Po prepri\xc4\x8danju Rimskokatoli\xc5\xa1ke in pravoslavnih Cerkva, pa tudi po prepri\xc4\x8danju nekaterih protestantov bo ob koncu sveta Bog telesno obudil mrtve, tako da jim bo ustvaril nova telesa in jih zdru\xc5\xbeil z ustreznimi du\xc5\xa1ami (telesno vstajenje). _NEWLINE_Potem (ali tudi kar hkrati) bo Jezus Kristus (Bog Sin) dokon\xc4\x8dno presodil, kateri ljudje so bili slabi in kateri _NEWLINE_dobri. Slabe \xc4\x8daka ve\xc4\x8dni pekel v prenovljeni podobi, saj bodo imeli zdaj tudi telesa in bodo v peklu tudi telesno trpeli. _NEWLINE_Dobre ljudi \xc4\x8daka kraj ve\xc4\x8dnega du\xc5\xa1evnega in  telesnega u\xc5\xbeitka, ki ga nekateri kristjani ena\xc4\x8dijo s prenovljenimi _NEWLINE_nebesi, drugi pa verujejo, da bo Bog na novo o\xc5\xbeivljene ljudi naselil na zemlji, ki pa bo prenovljena tako, da bo _NEWLINE_enaka rajskemu vrtu. Nekateri protestanti verujejo samo v telesno vstajenje dobrih (slabi pa pa\xc4\x8d ne bodo _NEWLINE_o\xc5\xbeivljeni)._NEWLINE_V Rimskokatoli\xc5\xa1ki Cerkvi je dolgo veljal nauk, da je ve\xc4\x8dina ljudi zelo gre\xc5\xa1na in da bo zato dan poslednje sodbe za ve\xc4\x8dino _NEWLINE_ljudi zelo neugoden dogodek. Temu je bila posve\xc4\x8dena liturgi\xc4\x8dna pesnitev Stra\xc5\xa1en dan bo dan pla\xc4\x8dila (Dies irae -_NEWLINE_Dan jeze). Tako gledanje je ovrgel drugi vatikanski koncil, ki je _NEWLINE_poudaril neizmerno Bo\xc5\xbejo ljubezen, usmiljenje in odpu\xc5\xa1\xc4\x8danje. Koncil je tudi \xc4\x8drtal omenjeno pesnitev iz rimskega _NEWLINE_misala._NEWLINE_Tudi v nekaterih pravoslavnih Cerkvah je bilo (ali je \xc5\xa1e) raz\xc5\xa1irjeno prepri\xc4\x8danje, da se bo poslednja sodba za veliko ljudi _NEWLINE_slabo kon\xc4\x8dala.\n_START_SECTION_\nSodni dan v islamu\n_START_PARAGRAPH_\nTudi muslimani verujejo, da bodo neko\xc4\x8d v prihodnosti, na dan vstajenja _NEWLINE_(arabsko: \xd9\x8a\xd9\x88\xd9\x85 \xd8\xa7\xd9\x84\xd9\x82\xd9\x8a\xd8\xa7\xd9\x85\xd8\xa9 [javm al-kijama]) vsi ljudje telesno obujeni od mrtvih. _NEWLINE_Potem se bo za\xc4\x8dela poslednja sodba. Nepravi\xc4\x8dni bodo pod te\xc5\xbeo grehov padli v peklensko brezno _NEWLINE_(arabsko: \xd8\xac\xd9\x87\xd9\x86\xd9\x85\xe2\x80\x8e [d\xc5\xbeehenem]), pravi\xc4\x8dni pa bodo pri\xc5\xa1li v rajski vrt_NEWLINE_(arabsko: \xd8\xac\xd9\x86\xd9\x91\xd8\xa9 [d\xc5\xbeana]).\n_START_SECTION_\nSodni dan v prispodobi\n_START_PARAGRAPH_\nKer naj bi se poslednja sodba zgodila ob koncu oziroma uni\xc4\x8denju sveta, se je med ljudmi uveljavila uporaba izraza sodni dan za opis katastrofalnih dogodkov (npr.: \xc2\xbbKo je pri\xc5\xa1el cunami, je bilo kot na sodni dan.\xc2\xab) ali vsaj velikega nereda (npr.: \xc2\xbbV otro\xc5\xa1ki sobi je bil pravi sodni dan.\xc2\xab).'